CELEX: 62016TN0904
Language: sk
Date: 2016-12-21 00:00:00
Title: Vec T-904/16: Žaloba podaná 21. decembra 2016 – Labiri/EHSV a Výbor regiónov

27.2.2017   
            
            
               SK
            
            
               Úradný vestník Európskej únie
            
            
               C 63/33
            
         Žaloba podaná 21. decembra 2016 – Labiri/EHSV a Výbor regiónov
   (Vec T-904/16)
   (2017/C 063/44)
   Jazyk konania: francúzština
   
      Účastníci konania
   
   
      Žalobca: Vassiliki Labiri (Brusel, Belgicko) (v zastúpení: J.-N. Louis a N. De Montigny, avocats)
   
      Žalovaní: Európsky hospodársky a sociálny výbor, Výbor regiónov Európskej únie
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie generálneho tajomníka Výboru regiónov z 11. mája 2016 o preradení žalobkyne ako administrátora na Riaditeľstvo prekladov na účely vykonania dojednanej dohody vo veci F-33/15,
            
         
               —
            
            
               určil, že EHSV sa dopustil zneužitia právomoci a porušil svoju povinnosť lojálnosti voči žalobkyni tým, že ju vedome uviedol do omylu v súvislosti s dosahom dohody uzavretej medzi účastníkmi konania 4. februára 2016,
            
         
               —
            
            
               zaviazal EHSV a Výbor regiónov na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza dva žalobné dôvody.
   
               1.
            
            
               Prvý žalobný dôvod je založený na porušení článku 266 ZFEÚ, pretože napadnuté rozhodnutie bolo prijaté za zjavného porušenia zmieru, ku ktorému došlo vo veci F-33/15, Labiri/EHSV.
            
         
               2.
            
            
               Druhý žalobný dôvod je založený na zneužití právomoci, pretože žalobkyňa bola úmyselne uvedená do omylu o dosahu dohody uzavretej medzi účastníkmi konania a konkrétne o výklade znenia dohody oboma výbormi.